2 vas nadat Amerikaner sterf | Netwerk24
Deur Werner Beukes 20 Februarie 2020 17:51
“ ’n Gesamentlike operasie deur beamptes van die Johannesburgse metropolisie (JMPD) en die polisie het daartoe gelei dat twee mans in hegtenis geneem is,” sê kapt. Kay Makhubela, polisiewoordvoerder.
Volgens Makhubela is die mans, onderskeidelik 27 en 36 jaar oud, vroeër in die week aan die Oos-Rand in hegtenis geneem.
Die polisie ondersoek sake van moord, poging tot moord en poging tot motorkaping.
“Die vermoede bestaan dat dié mans ook moontlik met ander geweldsmisdade verbind kan word,” sê Makhubela.
’n Groep gewapende mans in ’n wit Audi A4 het Michael Clifford Edwards en sy vrou op 7 Januarie in Midrand aangeval.
“Twee mans het uit die voertuig gespring en probeer om by verkeersligte in die Edwardse se Nissan X-Trail te klim. Edwards is in die kapingspoging, op die hoek van Maple- en Kyalami Main-weg, doodgeskiet. Sy vrou is in die bolyf gewond. Paramedici het haar vir mediese behandeling na ’n hospitaal geneem,” sê Makhubela.
Robert Mearkle, ’n woordvoerder by die Amerikaanse ambassade, kon nie besonderhede oor die toestand van Edwards se vrou aan die media bekend maak nie.
“Ek is nie by magte om strafregtelike sake wat Amerikaanse burgers raak sonder die toestemming van die familie met enigiemand bespreek nie,” sê Mearkle.
Meer oor: Amerika | Midrand
Polisiebeamptes doodgeskiet by misdaadtoneel